Drie renosters onthoring in Oos-KaapFoto: www.rhinoconservation.org Kapt. Paul Ramaloka, woordvoerder van die Valke, sê ŉ wildbewaarder het toeriste op ŉ wildrit gevat toe hulle op die drie renosters afgekom het. “Hy het onmiddellik die wildsplaas se eienaar in kennis gestel en hy het ŉ veearts en die polisie ontbied.” Ramaloka sê een van die renosters was reeds dood toe die polisie op die toneel aangekom het. Die ander twee renosters is in ŉ kritieke toestand. Ramaloka sê ŉ voorlopige ondersoek dui daarop dat die renosters met pyle geskiet is waarna hulle horings verwyder is. Die polisie ondersoek ŉ saak van renosterstropery. Maroela Media het gister berig dat ses renosters doodgemaak en drie gewond is op ŉ plaas in Amalia naby Schweizer-Reneke, Noordwes. Hulle horings is verwyder. Die karkasse is sowat 2km van mekaar gevind op die plaas Hastrzhoogte. Niemand is nog in hegtenis geneem in verband met die voorval nie.